গঙ্গাসাগর মেলার আগে কপিলমুনির আশ্রমে মুখ্যমন্ত্রী

কলকাতা: আর মাত্র হাতে গোনা কয়েকটা দিন। আগামী শুক্রবার থেকেই শুরু হচ্ছে গঙ্গাসাগর মেলা (Gangasagar Mela 2025) । তার আগে সোমবার সাগরদ্বীপে মেলার প্রস্তুতি খতিয়ে দেখতে পৌঁছালেন মুখ্যমন্ত্রী মমতা বন্দ্যোপাধ্যায় (Mamata Banerjee)। মেলা-পরিকাঠামো পরিদর্শনের পাশাপাশি মুড়িগঙ্গার (Muriganga) উপর চার লেনের সেতুর শিলান্যাস করেন তিনি। কর্মসূচির শেষে মুখ্যমন্ত্রী যান কপিলমুনির আশ্রমে (Kapilmuni Ashraam)। সেখানে নিজের হাতে আরতি করেন এবং শাড়ি নিবেদন করেন তিনি।

কপিলমুনির আশ্রমে পুজো দেওয়ার পর সেখানেই দাঁড়িয়ে গঙ্গাসাগর মেলা ও মুড়িগঙ্গা সেতু নিয়ে কথা বলেন মুখ্যমন্ত্রী। তিনি জানান, মেলা সুষ্ঠুভাবে পরিচালনার জন্য একাধিক বৈঠক ইতিমধ্যেই করা হয়েছে। মমতার কথায়, “গঙ্গাসাগর মেলা নিয়ে ৭-৮টা মিটিং হয়েছে। আমি নিজে পরিদর্শন করলাম। একটা টিম তৈরি করে দেওয়া হয়েছে। আশা করছি প্রায় ১ কোটি মানুষ এবার গঙ্গাসাগর মেলায় আসবেন।” ভিড় সামলানো, নিরাপত্তা, স্বাস্থ্য পরিষেবা এবং যাতায়াত ব্যবস্থার উপর বিশেষ নজর দেওয়ার কথা জানান তিনি।

আরও পড়ুন: মঞ্চে ‘ভূত’ দেখিয়ে প্রশ্ন তুলেছিলেন অভিষেক, তিন দিনের মধ্যেই ‘ভুল স্বীকার’ নির্বাচন কমিশনের

মন্দির চত্বর থেকেই এসআইআর ইস্যুতে বিজেপি ও নির্বাচন কমিশনকে কড়া ভাষায় আক্রমণ করেন মুখ্যমন্ত্রী। ভোটার তালিকা থেকে নাম বাদ পড়ার প্রসঙ্গে তাঁর অভিযোগ, “ভারত সেবাশ্রম সংঘের মহারাজের নাম কাটা গেছে। শুধু সাধারণ মানুষ নয়, সাধু-সন্তদের নামও বাদ দেওয়া হয়েছে। এটা অন্যায়। বিজেপির ইশারায় যদি কেউ কাজ করে, এই অন্যায় আমরা বরদাস্ত করব না।” এই মন্তব্য ঘিরে রাজনৈতিক মহলে নতুন করে চর্চা শুরু হয়েছে।

প্রসঙ্গত, এদিনই মুড়িগঙ্গার উপর গঙ্গাসাগর সেতুর শিলান্যাস করেন মুখ্যমন্ত্রী। যদিও এই প্রকল্পের ভাবনা নতুন নয়। প্রায় ছয় বছর আগে মুড়িগঙ্গার উপর একটি স্থায়ী সেতু তৈরির স্বপ্ন দেখেছিলেন মমতা বন্দ্যোপাধ্যায়। একাধিকবার কেন্দ্রের কাছে আর্থিক সাহায্য চাওয়া হলেও তা মেলেনি বলে অভিযোগ রাজ্যের। শেষ পর্যন্ত সাগরদ্বীপের বাসিন্দা ও গঙ্গাসাগর মেলায় আগত লক্ষ লক্ষ পুণ্যার্থীর কথা মাথায় রেখে রাজ্য সরকার নিজ উদ্যোগেই সেতু নির্মাণের সিদ্ধান্ত নেয়।

জমি অধিগ্রহণ, টেন্ডার—সব প্রক্রিয়া সম্পন্ন করে অবশেষে বাস্তব রূপ পেল সেই স্বপ্ন। মুখ্যমন্ত্রীর আশ্বাস, আগামী ২ থেকে ৩ বছরের মধ্যেই মুড়িগঙ্গা সেতুর কাজ শেষ হবে। সেতু তৈরি হলে সাগরদ্বীপের সঙ্গে মূল ভূখণ্ডের স্থায়ী যোগাযোগ গড়ে উঠবে, উপকৃত হবেন তীর্থযাত্রী, পর্যটক ও স্থানীয় বাসিন্দারা—এমনটাই দাবি প্রশাসনের।